1991R0344 — RO — 11.07.2003 — 004.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

Astfel cum a fost modificat prin:







(*) Acest act nu a fost publicat niciodată în limba română.









▼B

REGULAMENTUL (CEE) NR. 344/91 AL COMISIEI

din 13 februarie 1991

de stabilire a normelor de aplicare a Regulamentului (CEE) nr. 1186/90 al Consiliului de extindere a domeniului de aplicare al grilei comunitare de clasificare a carcaselor de bovine adulte







COMISIA COMUNITĂȚILOR EUROPENE, având în vedere Tratatul de instituire a Comunității Economice Europene, având în vedere Regulamentul (CEE) nr. 1186/90 al Consiliului din 7 mai 1990 de extindere a domeniului de aplicare a grilei comunitare de clasificare a carcaselor de bovine adulte ( 1 ), în special articolul 2, întrucât Regulamentul (CEE) nr. 1186/90, în special articolul 1, prevede extinderea domeniului de aplicare a grilei comunitare de clasificare a carcaselor de bovine adulte stabilită de Regulamentul (CEE) nr. 1208/81 al Consiliului din 28 aprilie 1981 de stabilire a grilei comunitare de clasificare a carcaselor de bovine adulte ( 2 ), la toate carcasele și semicarcasele introduse pe piață; întrucât se consideră necesară precizarea condițiilor de identificare a carcaselor clasificate; întrucât sistemul de marcare prevăzut pentru produsele supuse intervenției este cel mai potrivit în acest scop, întrucât ar trebui să se prevadă crearea unei marcări similare celei stabilite de Regulamentul (CEE) nr. 859/89 al Comisiei din 29 martie 1989 privind normele de aplicare a măsurilor de intervenție în sectorul cărnii de vită și mânzat ( 3 ), modificat prin Regulamentul (CEE) nr. 2271/90 ( 4 ), în special articolul 4 alineatul (3), autorizând în același timp statele membre să acorde derogări privind amplasarea marcărilor respective; întrucât, în conformitate cu practica anumitor state membre, în anumite condiții, etichetarea oferă aceleași garanții cu privire la fiabilitatea identificării ca și marcarea și permite în plus prezentarea unor informații mai detaliate; întrucât este oportun să se permită statelor membre să folosească etichetarea în locul marcării; întrucât ar trebui prevăzută indicarea categoriei în conformitate cu Regulamentul (CEE) nr. 1208/81, în special articolul 3 alineatul (1); întrucât, având în vedere capacitatea redusă a unor abatoare mici, ar trebui să se recurgă la articolul 2 litera (b) din Regulamentul (CEE) nr. 1186/90 și să se prevadă posibilitatea derogării, la cererea unui stat membru, de la obligativitatea clasificării, cu condiția ca numărul mediu de bovine adulte sacrificate să fie redus; întrucât Comisia trebuie să decidă ținând cont de unele circumstanțe, în special de obiectivul armonizării progresive în acest domeniu; întrucât, în vederea simplificării aplicării dispoziției menționate anterior în cazul unităților mai mici, se recomandă autorizarea statelor membre în vederea acordării acestei derogări, fie că este vorba de unități care nu sacrifică mai mult de 75 de bovine adulte pe săptămână în medie pe an, fie ca este vorba de carcase provenite de la animale cumpărate vii de către comercianții care practică în exclusivitate vânzarea cu amănuntul și sacrificate pentru ei pe bază de contract; întrucât, în cazul în care o unitate aprobată realizează ea însăși dezosarea tuturor carcaselor obținute și clasificate, identificarea obligatorie nu își mai are rostul; întrucât clasificarea trebuie realizată de către personal având calificările necesare certificate prin licență sau aprobare; întrucât fiabilitatea clasificărilor trebuie verificată prin controale eficiente efectuate de organisme private sau publice independente de abatoarele controlate; întrucât este necesar să se prevadă posibilitatea de sancționare a clasificărilor incorecte, în special prin retragerea licenței persoanei responsabile; întrucât este necesar ca statele membre să fie obligate să comunice Comisiei dispozițiile adoptate în vederea asigurării respectării Regulamentului (CEE) nr. 1186/90 și a sancționării eventualelor încălcări, în special cele ale prezentului regulament; întrucât Comitetul de gestionare a cărnii de vită și mânzat nu a emis nici un aviz în termenul stabilit de președintele acestuia, ADOPTĂ PREZENTUL REGULAMENT:







Articolul 1

(1) Identificarea, prevăzută la articolul 1 din Regulamentul (CEE) nr. 1186/90, a carcaselor sau semicarcaselor clasificate în conformitate cu grila comunitară de clasificare a carcaselor de bovine adulte stabilită de Regulamentul (CEE) nr. 1208/81 în cadrul unităților aprobate este efectuată printr-o marcă prin intermediul căreia se indică categoria, clasele de conformație și stratul de grăsime.

►M2 Marcarea respectivă se realizează prin ștampilare pe suprafața exterioară a carcasei cu o cerneală netoxică, de neșters în conformitate cu o metodă aprobată de autoritățile naționale competente; literele și cifrele trebuie să aibă înălțimea de minimum doi centimetri. ◄ Mărcile se aplică pe sferturile posterioare la nivelul vrăbioarei anterior la înălțimea celei de-a patra vertebre lombare și pe sferturile anterioare la nivelul zonei lățite a pieptului, la 10-30 de centimetri de fanta sternului. ►M2 Cu toate acestea, statele membre pot determina și alte amplasări pe fiecare sfert, cu condiția ca aceste amplasări să fie pe suprafața exterioară a carcasei și cu condiția ca statele membre să informeze în prealabil Comisia cu privire la aceasta. ◄

▼M2

(2) Fără a aduce atingere articolului 4 alineatul (3) literele (c) și (d) din Regulamentul (CEE) nr. 859/89 și articolului 2 alineatul (2) din Regulamentul (CEE) nr. 3445/90 ( 5 ) al Comisiei, statele membre pot autoriza înlocuirea marcării prin utilizarea etichetelor în următoarele condiții:

▼B

— etichetele nu pot fi păstrate și aplicate decât în unitățile aprobate unde se sacrifică animalele; dimensiunile lor nu pot fi mai mici de 5 × 10 cm;

▼M4

— pe lângă cerințele menționate la alineatul (1), acestea trebuie să indice numărul de aprobare al abatorului, numărul de identificare sau de sacrificare al animalului, data sacrificării, greutatea carcasei și să precizeze, după caz, dacă clasificarea a fost realizată în conformitate cu tehnicile de clasificare automatizată;

▼B

— indicațiile menționate la liniuța a doua trebuie să fie perfect lizibile, nu este autorizată nici o modificare ulterioară;

▼M2

— etichetele trebuie să fie inviolabile, rezistente la rupere și să fie bine atașate de fiecare sfert în locurile desemnate la alineatul (1).

▼M4

În cazul în care clasificarea se realizează utilizând tehnici de clasificare automatizată, utilizarea etichetelor este obligatorie.

▼M2

2a. Clasificarea și identificarea trebuie să aibă loc în cel mult o oră de la începerea operațiunilor de sacrificare.

▼M4

În cazul în care tehnicile de clasificare automatizată nu permit clasificarea carcaselor, clasificarea și identificarea acestor carcase trebuie să aibă loc înainte de sfârșitul operațiunilor zilnice de sacrificare.

▼B

(3) Mărcile și etichetele nu trebuie îndepărtate înaintea dezosării sferturilor.

▼M2

În special, statele membre iau măsurile corespunzătoare pentru a asigura respectarea prezentei dispoziții în comerțul intracomunitar.

▼B

(4) Indicarea categoriei se face în conformitate cu dispozițiile articolului 3 alineatul (1) din Regulamentul (CEE) nr. 1208/81.

▼M2

Indicarea subclaselor sau, dacă este necesar, defalcarea categoriilor în funcție de vârstă se face cu ajutorul altor simboluri decât cele utilizate pentru clasificare.

(5) În sensul comunicării rezultatelor clasificării menționate la articolul 1 alineatul (2) din Regulamentul (CEE) nr. 1186/90, clasele de conformație și stratul de grăsime, precum și categoria se indică pe factură sau pe un document atașat la aceasta, adresat furnizorului animalului sau, în cazul în care acest lucru nu este posibil, persoanei fizice sau juridice care răspunde de operațiunile de sacrificare, prin simboluri prevăzute special în acest sens în legislația comunitară.

▼B

Articolul 2

(1) La solicitarea unui stat membru, Comisia poate acorda o derogare de la obligațiile privind clasificarea carcaselor de bovine adulte prevăzute la articolul 1 din Regulamentul (CEE) nr. 1186/90 pentru unitățile aprobate care nu sacrifică decât un număr mic de bovine adulte pe săptămână ca medie anuală; atunci când ia decizia în acest sens, Comisia ține cont de evoluția capacității abatoarelor, de organizarea operațiunilor de clasificare și de obiectivul armonizării progresive în acest domeniu.

Derogarea trebuie limitată în timp.

(2) Fără a aduce atingere alineatului (1), statele membre pot decide să nu declare obligatorii dispozițiile referitoare la clasificarea carcaselor de bovine adulte prevăzute la articolul 1 din Regulamentul (CEE) nr. 1186/90:

— pentru unitățile aprobate care nu sacrifică mai mult de 75 de bovine adulte pe săptămână ca medie anuală;

— pentru vânzătorii cu amănuntul care cumpără animale vii care sunt sacrificate pentru ei pe bază de contract.

(3) Obligațiile privind identificarea carcaselor de bovine adulte prevăzute la articolul 1 nu se aplică în cazul unităților aprobate care realizează ele însele dezosarea tuturor carcaselor obținute.

Articolul 3

▼M3

(1) Statele membre asigură efectuarea clasificării de către tehnicieni calificați care au obținut o licență în acest scop. Licența se poate înlocui cu o aprobare acordată de statul membru în cazul în care aprobarea corespunde recunoașterii unei calificări.

Performanța clasificatorilor care își desfășoară activitatea în mod regulat în unități aprobate și care sacrifică mai mult de 75 de bovine adulte pe săptămână în medie anuală se monitorizează trimestrial printr-un test individual neanunțat efectuat pe 40 de carcase. Cu toate acestea, în unitățile aprobate în care își desfășoară activitatea de obicei un singur clasificator și în care sunt disponibile mai puțin de 40 de carcase, testul se efectuează pe numărul de carcase disponibile, cu condiția ca acesta să fie de minimum 25. Testul este organizat de un organism independent de abator și de agențiile de clasificare și se încadrează printre inspecțiile prevăzute la alineatul (2). Cu toate acestea, cerința de independență față de agenția de clasificare nu se aplică în cazul în care autoritatea competentă a efectuat ea însăși aceste controale.

▼M4

(1a) statele membre pot acorda o licență de autorizare a aplicării tehnicilor de clasificare automatizată pe o parte sau pe întreg teritoriul lor. Autorizarea este condiționată de respectarea condițiilor și cerințelor minime necesare pentru un test de omologare prevăzut la anexa I. Cu cel puțin două luni înainte de începerea testului de omologare, statele membre furnizează Comisiei informațiile prevăzute la anexa II partea A. Statele membre desemnează un organism independent care analizează rezultatele testului de omologare. În cele două luni următoare încheierii testului de omologare, statele membre furnizează Comisiei informațiile prevăzute la anexa II partea B.

În cazul acordării unei licențe care autorizează tehnicile de clasificare automatizată pe baza unui test de omologare în cursul căruia au fost utilizate mai multe prezentări de carcase, diferențele dintre aceste prezentări de carcase nu determină diferențe între rezultatele clasificării.

După informarea Comisiei, statele membre pot acorda o licență de autorizare a aplicării tehnicilor de clasificare automatizată pe o parte sau pe întreg teritoriul lor fără organizarea testului de omologare, cu condiția ca această licență să fi fost deja acordată pentru aceleași tehnici de clasificare automatizată care urmează a fi aplicate într-o altă parte a statului membru în cauză sau într-un alt stat membru pe baza unui test de omologare realizat pe un eșantion de carcase pe care îl consideră la fel de reprezentativ în ceea ce privește categoria, clasele de conformație și stratul de grăsime al bovinelor adulte sacrificate în statul membru respectiv sau într-o parte a acestui stat membru.

Clasificarea în funcție de tehnicile de clasificare automatizată este valabilă numai dacă modul de prezentare a carcasei este identic cu cel utilizat pe perioada testului de omologare.

(1b) Unitățile care realizează clasificarea în funcție de tehnicile de clasificare automatizată:

— identifică categoria carcasei; utilizează în acest scop sistemul de identificare și de înregistrare a bovinelor prevăzut la titlul I din Regulamentul (CE) nr. 1760/2000;

— păstrează rapoarte zilnice de control privind aplicarea tehnicilor de clasificare automatizată, în special privind orice deficiențe constatate și măsurile luate, dacă este necesar.

(1c) Specificațiile tehnice ale tehnicilor de clasificare automatizată pentru care a fost acordată o licență pot fi modificate numai cu acordul autorităților competente din statul membru în cauză și sub rezerva dovedirii faptului că aceste modificări duc la un nivel de precizie superior celui obținut la testul de omologare.

Statele membre informează Comisia cu privire la modificările pentru care și-au dat acordul.

▼M3

(2) Clasificarea și identificarea carcaselor în unitățile reglementate de articolul 1 din Regulamentul (CEE) nr. 1186/90 se verifică la fața locului, fără avertizarea prealabilă a unui organism independent de abator.

Verificările trebuie să se realizeze cel puțin de două ori la fiecare trei luni în toate unitățile aprobate care efectuează clasificarea și trebuie să se refere la un număr de carcase cel puțin egal cu cel menționat la alineatul (1) al doilea paragraf, selectate în mod aleatoriu. Cu toate acestea, pentru unitățile aprobate menționate în articolul 2 alineatul (2) prima liniuță și unitățile aprobate în care își desfășoară activitatea în mod regulat doar un clasificator, se poate reduce frecvența verificărilor la doar una la fiecare trei luni.

▼M4

În toate unitățile autorizate care realizează clasificarea în funcție de tehnicile de clasificare automatizată, trebuie efectuate cel puțin șase controale la fiecare trei luni în primele douăsprezece luni următoare acordării licenței prevăzute la alineatul (1a). În continuare, trebuie să aibă loc cel puțin două controale la fiecare trei luni în toate unitățile autorizate care realizează clasificarea în funcție de tehnicile de clasificare automatizată. Fiecare control trebuie să vizeze cel puțin 40 carcase selecționate în mod aleatoriu. Controalele urmăresc în special să verifice:

— categoria carcasei;

— precizia tehnicilor de clasificare automatizată prin utilizarea sistemului de puncte și limite prevăzute la anexa I punctul 3;

— modul de prezentare a carcasei;

— calibrarea zilnică și orice alt aspect tehnic al tehnicilor de clasificare automatizată care sunt relevante pentru a garanta că precizia obținută prin aplicarea tehnicilor de clasificare automatizată este cel puțin la fel de bună ca și cea obținută la testul de omologare;

— rapoartele zilnice de control prevăzute la alineatul (1b).

În cazul în care organismul responsabil de controale este același cu cel responsabil de clasificarea și identificarea carcaselor sau dacă nu se află sub autoritatea unui organism public, controalele prevăzute la al doilea și al treilea paragraf trebuie realizate sub supravegherea fizică a unui organism public în aceleași condiții și cel puțin o dată pe an. Organismul public este informat periodic asupra concluziilor la care ajunge organismul responsabil cu controalele.

▼M3

În cazurile în care, în timpul controalelor menționate, se constată un număr mare de clasificări incorecte sau identificări care nu respectă normele:

(a) se mărește numărul de carcase controlate și frecvența verificărilor la fața locului și

▼M4

(b) licențele prevăzute la alineatele (1) și (1a) pot fi revocate.

▼M3

Organismele naționale de control redactează și păstrează rapoartele de control care se referă la controalele realizate în conformitate cu prezentul articol. În rapoartele respective, se specifică, în special, numărul de carcase verificate și numărul celor care au fost clasificate sau identificate incorect. De asemenea, se prezintă toate detaliile cu privire la tipul de prezentare utilizată și, după caz, cu privire la conformitatea acestora cu normele comunitare.

▼B

(3) Comisiei îi sunt comunicate de către statele membre dispozițiile prevăzute în vederea aplicării articolului 3 din Regulamentul (CEE) nr. 1186/90 și în vederea sancționării infracțiunilor, dintre care în special falsificarea și utilizarea frauduloasă a ștampilelor și etichetelor sau clasificarea realizată de personal neautorizat.

Articolul 4

Prezentul regulament intră în vigoare la 1 iunie 1991.

Prezentul regulament este obligatoriu în toate elementele sale și se aplică direct în toate statele membre.

▼M4









ANEXA I

Condiții și cerințe minime necesare pentru autorizarea tehnicilor de clasificare automatizată

1. Statul membru în cauză organizează un test de omologare încredințat unui juriu compus din cel puțin cinci experți autorizați pentru clasificarea carcaselor bovinelor adulte. Doi membri ai juriului sunt originari din statul membru care realizează testul. Ceilalți membri ai juriului provin fiecare dintr-un alt stat membru. Juriul trebuie să cuprindă un număr impar de membri. Serviciile Comisiei și experții din celelalte state membre pot participa la testul de omologare în calitate de observatori. Membrii juriului lucrează în mod independent și anonim. Statul membru în cauză desemnează un coordonator al testului de omologare care: — nu face parte din juriu; — are cunoștințe tehnice satisfăcătoare și un statut complet independent; — monitorizează modul de lucru complet independent și anonim al membrilor juriului; — culege rezultatele clasificării stabilite de membrii juriului și cele obținute cu ajutorul tehnicilor de clasificare automatizată; — se asigură că nici un membru al juriului sau vreo altă parte interesată nu are acces la rezultatele obținute cu ajutorul tehnicilor de clasificare automatizată pe întreaga perioadă a testului de omologare; — validează clasificarea fiecărei carcase și, eventual, decide, din motive obiective care urmează să fie specificate, respingerea carcaselor pe baza eșantionului utilizat pentru analiză.

2. În scopul testului de omologare: — fiecare clasă de conformație și strat de grăsime trebuie subdivizat în trei clase secundare; — este nevoie de un eșantion de cel puțin 600 de carcase validate; — procentul maxim de refuz admis este de 5 % din carcasele considerate adecvate pentru clasificarea conform tehnicilor automatizate.

3. Pentru fiecare carcasă validată, media rezultatelor membrilor juriului se consideră corespunzătoare clasificării adecvate pentru carcasa respectivă. Pentru evaluarea performanței tehnicilor de clasificare automatizate, rezultatele obținute prin intermediul acestora trebuie comparate, pentru fiecare carcasă validată, cu media rezultatelor juriului. Gradul de precizie a clasificării obținute conform tehnicilor automatizate se stabilește cu ajutorul unui sistem de puncte atribuite după cum urmează:



Conformație Strat de grăsime Nici o eroare 10 10 Eroare de o unitate (surclasare sau subclasare cu o subpoziție) 6 9 Eroare de două unități (surclasare sau subclasare cu două subpoziții) –9 0 Eroare de trei unități (surclasare sau subclasare cu trei subpoziții) –27 –13 Eroare de mai mult de trei unități (surclasare sau subclasare cu mai mult de trei subpoziții) –48 –30 Pentru a fi autorizate, tehnicile de clasificare automatizată trebuie să obțină cel puțin 60 % din numărul maxim de puncte necesar atât pentru clasa de conformație, cât și pentru clasa stratului de grăsime. De asemenea, clasificarea bazată pe tehnicile automatizate trebuie să se încadreze în următoarele limite:



Conformație Strat de grăsime Distorsiune ± 0,30 ± 0,60 Panta liniei de regresie 1 ± 0,15 1 ± 0,30









ANEXA II

A. Informații pe care trebuie să le furnizeze statele membre privind organizarea testului de omologare în scopul autorizării tehnicilor de clasificare automatizată

— datele realizării testului de certificare;

— o descriere detaliată a carcaselor bovinelor adulte clasificate în statul membru în cauză sau într-o parte a teritoriului acestuia;

— metodele statistice utilizate pentru definirea unui eșantion reprezentativ de carcase, în ceea ce privește categoria, clasele de conformație și stratul de grăsime al bovinelor adulte sacrificate în statul membru în cauză sau într-o parte a teritoriului acestuia;

— denumirea și adresa abatorului sau abatoarelor în care va avea loc testul de omologare, o explicație privind organizarea și modul de funcționare a liniei sau liniilor de transformare, inclusiv indicarea vitezei pe oră;

— modul de prezentare a carcasei care trebuie utilizat în timpul testului de omologare;

— o descriere a aparatului de clasificare automatizată și funcțiile sale tehnice, în special a sistemului său de securitate împotriva oricărui tip de manipulare;

— numele experților autorizați desemnați de statul membru în cauză, care participă la testul de omologare în calitate de membri ai juriului;

— numele coordonatorului testului de omologare și informațiile care atestă cunoștințele sale tehnice și independența sa totală;

— numele și adresa organismului independent desemnat de statul membru în cauză pentru analizarea rezultatelor testului de omologare.

B. Informații pe care trebuie să le furnizeze statele membre privind rezultatele testului de omologare în scopul autorizării tehnicilor de clasificare automatizată

— o copie a fișelor de clasificare completate și semnate de membrii juriului și de coordonator în timpul testului de omologare;

— o copie a rezultatelor clasificării obținute cu ajutorul tehnicilor de clasificare automatizată, semnată de coordonator în timpul testului de omologare;

— un raport al coordonatorului privind organizarea testului de omologare, ținând seama de condițiile și cerințele minime stabilite în anexa I;

— o analiză cantitativă a rezultatelor testului de omologare, realizată în conformitate cu o metodologie care trebuie convenită cu Comisia, care indică rezultatele clasificării fiecărui expert clasificator și cele obținute cu ajutorul tehnicilor de clasificare automatizată. Datele utilizate pentru analiză trebuie prezentate într-un format electronic care trebuie convenit cu Comisia;

— gradul de precizie a tehnicilor de clasificare automatizată stabilit în conformitate cu dispozițiile anexei I punctul 3.